**Dôvodová správa**

# A. Všeobecná časť

Návrh zákona, ktorým sa mení zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „návrh zákona“) predkladajú poslanci Národnej rady Slovenskej republiky...

**Cieľom návrhu zákona je:**

* **vztiahnuť pravidlá pre zabezpečenie poriadku v rokovacej sále pléna parlamentu aj na rokovanie výborov parlamentu,**
* **zabezpečiť jednoznačnosť výkladu rokovacieho poriadku Národnej rady Slovenskej republiky v časti ukladania pokút mandátovým a imunitným výborom, ktoré sú sankciou za urážlivé, nedôstojné a neetické správanie sa poslancov v pléne Národnej rady Slovenskej republiky počas rokovania.**

Súbežne s touto novelou rokovacieho poriadku parlamentu sa predkladá aj návrh Etického kódexu poslanca Národnej rady Slovenskej republiky.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na podnikateľské prostredie, na životné prostredie, na manželstvo, rodičovstvo a rodinu, na služby verejnej správy pre občana, na informatizáciu spoločnosti a ani žiadne sociálne vplyvy, predpokladá sa nulový vplyv na rozpočet verejnej správy (štátny rozpočet).

**B. Osobitná časť**

**K Čl. I**

K bodu 1

Navrhuje sa doplniť možnosť predsedu, resp. predsedajúceho na schôdzi výboru zabezpečiť poriadok v rokovacej miestnosti výboru, podobne, ako je tomu na schôdzi Národnej rady Slovenskej republiky (§ 32 rokovacieho poriadku parlamentu), keďže takáto úprava doposiaľ absentovala a poslanca parlamentu nebolo možné napr. vykázať z rokovacej miestnosti výboru parlamentu ani vtedy, ak nedodržiaval predpísané protipandemické opatrenia.

K bodom 2 a 3

Navrhuje sa, aby výška pokuty bola presne určená vo výške 1 000 eur podľa § 139 ods. 1 a vo výške 500 eur podľa § 139 ods. 4. V súčasnosti môže mandátový a imunitný výbor uložiť pokutu do výšky 1 000 eur poslancovi Národnej rady Slovenskej republiky, ktorý urazil orgán národnej rady alebo poslanca, alebo iného ústavného činiteľa a za svoje správanie sa neospravedlnil. Pokutu do výšky 500 eur môže mandátový a imunitný výbor uložiť poslancovi, ktorý porušil Etický kódex poslanca. Návrhom zákona sa spresní výška pokút a mandátový a imunitný výbor už nebude môcť rozhodovať aj o výške ukladanej pokuty, keďže tá už bude presne daná.

**K Čl. II**

Vzhľadom na dĺžku legislatívneho procesu sa navrhuje účinnosť na 1. júna 2022.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky ...

**2. Názov návrhu právneho predpisu:** návrh zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| **1. Vplyvy na rozpočet verejnej správy** |  | x |   |
| **2. Vplyvy na podnikateľské prostredie – dochádza k zvýšeniu regulačného zaťaženia?** |  | x |  |
| **3. Sociálne vplyvy** |  | x |   |
| – vplyvy na hospodárenie obyvateľstva, |  | x |   |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  |  x |   |
| **4. Vplyvy na životné prostredie** |  | x |   |
| **5. Vplyvy na informatizáciu spoločnosti** |   | x |   |
| **6. Vplyvy na služby verejnej správy pre občana** |  | x |  |
| **7. Vplyvy na manželstvo, rodičovstvo a rodinu** |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*